arnastofnun/IGC-2024 huggingface dataset:
Kjarninn

Kjarninn er íslenskur vefmiðill. Upphaflega kom Kjarninn út sem stafrænt fréttatímarit sem kom út fyrir snjalltæki og á vefnum á fimmtudögum. Einkahlutafélagið Kjarninn miðlar ehf. reka Kjarnann út og ritstjóri er Þórður Snær Júlíusson. "Kjarninn" var fyrsti íslenski fjölmiðillinn sem sérstaklega er hannaður fyrir spjaldtölvur. Hlaðvarp miðilsins heitir "Hlaðvarp Kjarnans" og kemur út á vefnum.

"Kjarninn" kom fyrst út 22. ágúst 2013 og kom út vikulega þar til 2. október 2014 þegar útgáfan var færð alfarið á vefinn. Ritstjórnarstefna Kjarnans byggist á sjálfstæðum fréttaflutning, gagnrýni og skemmtilegheit, að því er stendur í opinberri ritstjórnarstefnu miðilsins. "Kjarninn" er frímiðill og byggir tekjur sínar á auglýsingum og styrkjum frá almenningi. Efnistökin eru ekki háð sérsviðum heldur ráðast af „því sem skiptir máli“.

Eignarhald.

Eigendur "Kjarnans" eru HG80 ehf., í eigu Hjálmars Gíslasonar (16,55%), Miðeind ehf., í eigu Vilhjálms Þorsteinssonar (15,98%), Magnús Halldórsson (13,79%), Þórður Snær Júlíusson (12,20%), Birna Anna Björnsdóttir (9,39%), Hjalti Harðarson (9,25%), Milo ehf., í eigu Gumma Hafsteinssonar og Eddu Hafsteinsdóttur, (5,69%), Fagriskógur ehf. í eigu Stefáns Hrafnkelssonar (5,69%), Ágúst Ólafur Ágústsson (5,69%), Birgir Þór Harðason (2,9%) og Jónas Reynir Gunnarsson (2,9%).
Palembang

Palembang er höfuðstaður héraðsins Suður-Súmötru í Indónesíu. Borgin stendur við Musi-á. Íbúar eru um 1,7 milljónir. Palembang er ein af elstu borgum Indónesíu. Hún var höfuðborg konungsríkisins Srivijaya á miðöldum. Um tíma var borgin sjóræningjahöfn en síðan höfuðborg sjálfstæðs soldánsdæmis. Á 17. öld hóf Hollenska Austur-Indíafélagið verslun við soldánsdæmið sem varð mikilvæg uppspretta fyrir hvítan pipar. Hollendingar lögðu soldánsdæmið undir sig á 19. öld og borgin varð hluti af Hollensku Austur-Indíum.
Helgi P. Briem

Helgi Pálsson Briem (18. júní 1902 - 2. ágúst 1981) var sendiráðsstarfsmaður og og sendiherra.

Hann stundaði hagfræðinám í Oxford, varð skattstjóri í Reykjavík 1929 og var frá 1930 bankastjóri Útvegsbankans. Árið 1932 varð hann fiskifulltrúi Íslands á Spáni. Hann bjó í Barcelona í nokkur ár og fór svo til Þýskalands og vann í þar í sendiráði Danmerkur og var þar þegar síðari heimsstyrjöldin hófst. Kona hans Doris var bresk. Þau fluttu til Portúgals og þaðan til Bandaríkjanna og svo til Svíþjóðar en Helgi varð þar sendiherra til 1956.Í stríðinu þegar Helgi var staðsettur í Portúgal sá hann um miðlun á sendibréfum milli Íslands og hernuminna landa. Bréfin fóru í gegnum ritskoðun í þeim löndum.
Václav Havel

Václav Havel (5. október 1936 – 18. desember 2011) var tékkneskur leikritahöfundur, rithöfundur, skáld, andófsmaður og stjórnmálamaður. Havel var níundi og síðasti forseti Tékkóslóvakíu (1989–1992) og fyrsti forseti Tékklands (1993–2003). Hann samdi yfir 20 leikrit og fjölda annarra verka sem þýdd hafa verið á fjölmörg tungumál. Fyrsta verk samdi hann 1963 og nefnist Garðveislan.

Í Flauelsbyltingunni í nóvember 1989 voru mikil mótmæli í Prag. Þann 24. nóvember fór fram gríðarlega fjölmennur mótmælafundur á Wenzeltorginu þar sem Václav Havel talaði til fólksins og krafðist afsagnar kommúnistastjórnarinnar. Innan tveggja vikna var farið að rífa niður járntjaldið í landinu. Þann 10. desember fóru stjórnarskiptin fram í þinghúsinu í Prag. Áður en árið var liðið var Alexander Dubček orðinn þingforseti og Václav Havel ríkisforseti.

Nokkur leikrita Havels hafa verið flutt í íslensku útvarpi. Árið 1969 var leikrit hans Verndarengillinn flutt. Það leikrit gerist á einu kvöldi á heimili hjóna sem hafa lagt kapp á að gera upp stofu sína og fá kunningja sinn í heimsókn og sýna honum hve vel þau hafa komið sér fyrir. Árið 1980 var leikritið Opnunin flutt, árið 1981 var leikritið Mótmæli flutt. Mótmæli fjallar um tvo rithöfunda Stanek og Vanek og er sá fyrrnefndi í náðinni en Vanek er nýsloppinn úr fangelsi sem andófsmaður. árið 1984 var Viðtalið flutt. Viðtalið fjallar um rithöfund sem settur hefur verið á svartan lista og sendur í erfiðisvinnu í brugghúsi. Forstjóri brugghússins kallar hann á sinn fund og það kemur fram að hann telur hlutskipti sitt líka slæmt. Þjóðleikhúsið setti upp hátíðasýningu 1990 með leikriti Havels Endurbyggingin. Það leikrit samdi Havel árið 1987 en sögusvið þess er í miðaldakastala í nútíma þar sem starfsfólk teikni- og skipulagsstöðvar á að undirbúa endurskipulagningu og rif húsa, einkum gamals þorps sem er kringum kastalann.
Skikkja

Skikkja er laust klæði sem borið er yfir innifatnaði og þjónar sama tilgangi og yfirhafnir eins og frakkar og úlpur og hlífir þeim sem ber skikkjuna við kulda, regni og vindi og geta líka verið hluti af fatatísku.
Þverá í Skíðadal

Þverá í Skíðadal er bær innarlega í dalnum að vestanverðu, um 20 km frá Dalvík. Áin sem bærinn heitir eftir kemur úr Þverárdal/Kóngsstaðadal og rennur síðan niður með túninu skammt innan bæjar og fellur í Skíðadalsá. Hún er langstærsta þverá hennar. Fjallið ofan við bæinn er hið mikla fjall Stóllinn sem aðskilur Svarfaðardal og Skíðadal. Innst á honum er Hamrahnjúkur sem gnæfir yfir bænum. Bærinn er oft kallaður Þverá fram til aðgreiningar frá Þverá niður, sem er Þverá í Svarfaðardal.

Leikbrúðumeistarinn Bernd Ogrodnik og kona hans Hildur M. Jónsdóttir bjuggu á Þverá í allmörg ár um eða upp úr aldamótunum 2000 og þar urðu margar af hinum frægu brúðum meistarans til.
Nám

Nám er tiltölulega varanleg breyting á hugsun, hegðun og heilastarfsemi lífveru sökum reynslu hennar.
J-pop

J-pop (, jap.: J-POP, stytting úr e. "Japanese pop") er tónlistarstefna frá Japan.

Saga.

Hugtakið var fyrst notað árið 1988.
Siegfried &amp; Roy

Siegfried Fischbacher &amp; Uwe Ludwig Horn (fæddur 1939; d. 2021 / 1944 – 2020) voru þýsk-bandarískir töframenn.
Vettlingur

Vettlingur er hlífðarfatnaður sem notaður er utan um fingur og hendi. Vettlingur er oft prjónaður með stroffi og belg fyrir fjóra fingur og þumli fyrir þumalfingur. Á fingravettlingum er prjónað utan um hvern fingur. Vettlingar eru oftast prjónaðir en hanskar eru sniðnir úr efni og saumaðir.Orðið vettlingur er orðið vöttur með smækkandi endingu. Vöttur var notað um grófa hanska með belg og þumli. Lúffur eru þykkir belgvettlingar með þumli.
Christina Ricci

Christina Ricci (1980) er bandarískur leikari og gamanleikari.
PepsiCo

PepsiCo er bandarískt fjölþjóðafyrirtæki sem framleiðir einkum drykki og snakk. Fyrirtækið er þekktast fyrir framleiðslu á gosdrykknum Pepsi en það á líka vörumerkin Doritos, Gatorade og Mountain Dew meðal annarra. Fyrirtækið er með höfuðstöðvar í Purchase, New York-fylki. Núverandi fyrirtæki var formlega stofnað 1965 þegar Pepsi-Cola Company sameinaðist snakkframleiðandanum Frito-Lay. Árið 1998 keypti fyrirtækið Tropicana og sameinaðist Quaker Oats þremur árum síðar. Fyrirtækið er stærsti mat- og drykkjarvöruframleiðandi Norður-Ameríku og sá annar stærsti í heimi ef miðað er við tekjur.

Fyrirtækið er skráð í Kauphöllina í New York.
Frygðarauki

Frygðarauki eru hlutir sem er talið að auki kynlífslöngun. Í gegnum tíðina hafa mörg matvæli, drykkir og atferli verið talin frygðaraukar. Á hinn bóginn eru engin vísindaleg sönnunargögn um að ákveðið mataræði auki löngun eftir kynlífi eða gæði kynlífs. Vísindalega séð eru frygðaraukar taldir gervilyf. Samt sem áður halda margir að frygðaraukar geti haft jákvæð áhrif á kynlífið.

Dæmi um matvæli og jurtir sem eru talin fryðgaraukar eru ostrur, ambur, "Epimedium grandiflorum" (e. "horny goat weed") og ginseng. Auk þess eru nokkuð efni og lyf, bæði lögleg og ólögleg, notuð sem frygðaraukar, eins og alkýlnítrít, amfetamín og jafnvel kókaín.
Lúxemborgarhöll

Lúxemborgarhöll er höll sem stendur í 6. hverfi Parísar í Frakklandi fyrir norðan Lúxemborgargarðinn. Höllin hýsir frönsku öldungadeildina. Vinna við höllina hófst árið 1612 og hún var fullbyggð 1615. Hún var reist fyrir drottninguna Mariu de'Medici sem lét teikna hana eftir Palazzo Pitti í Flórens og kallaði hana „Medici-höllina sína“. Yfirbyggingarmeistari var Salomon de Brosse. Hirðmálari hennar, Peter Paul Rubens, gerði stór málverk fyrir höllina og síðar unnu bæði Nicolas Poussin og Philippe de Champaigne að skreytingu hallarinnar. Höllin var um skeið opin almenningi sem listasafn á síðari hluta 18. aldar. Höllin var meðal annars heimili Maríu Lovísu Elísabetar af Orléans og Napoléons Bonaparte. Milli 1799 og 1815 var henni breytt mikið og hún gerð að þinghúsi frönsku öldungadeildarinnar. Hermann Göring notaði höllina sem höfuðstöðvar í París meðan á hernámi Þjóðverja stóð 1940-1944 og undirmaður hans Hugo Sperrle bjó þar.
Surf's Up (kvikmynd)

Surf's Up er bandarísk teiknimynd frá árinu 2007.
Doom

Doom er tölvuleikur frá 1993 gefinn út af Id Software. Leikurinn einkennist af vísindaskáldsagna- og hrollvekjuþema og er fyrstu persónu skotleikur. Doom varð vinsæll tölvuleikur og hafði mikið áhrif og ruddi braut fyrir fyrstu persónu skotleiki. Leikurinn skiptist í níu lotur. Leikurinn The Ultimate Doom sem er uppfærð útgáfa af Doom kom svo út árið 1995. Árið 1997 var Doom gefinn út undir opnu höfundarleyfi.
Kaupmáttarjöfnuður

Kaupmáttarjöfnuður (KMJ) er aðferð til að reikna út annars konar gengi milli gjaldmiðla tveggja landa. Kaupmáttarjöfnuður mælir hversu mikið hægt er að kaupa af vörum og þjónustu miðað við alþjóðlegan mælikvarða (venjulega Bandaríkjadal eða alþjóðadal) þar sem verðlag getur verið mjög breytilegt frá einu landi til annars.

Kaupmáttarjöfnuður er notaður við samanburð á lífsgæðum milli landa. Verg landsframleiðsla (VLF) er upphaflega reiknuð í gjaldmiðli þess lands, sem leiðir af sér að allur samanburður felur í sér að umreikna þarf miðað við gengi. Notkun raungengis er álitin óraunhæf þar sem það endurspeglar ekki ólíkt verðlag í löndunum sem borin eru saman. Munurinn á kaupmáttarjöfnuði og raungengi getur verið umtalsverður.

Skilgreining.

KMJ er gengi sem er reiknað út frá jöfnuði kaupmáttar tiltekins gjaldmiðils miðað við annan gjaldmiðil. KMJ tekur mið af því að sum vara eins og fasteignir, þjónusta (t.d. heilbrigðisþjónusta) og þungar verðlitlar vörur (möl, korn) eru ýmist ekki hluti af viðskiptum milli landa eða eru með flutningskostnað sem eykur endanlegt verð þeirra umtalsvert. Verðmunur þessara vara kemur því ekki fram í raungenginu. Ólíkt „raun“-gengi sem ræður verði gjaldmiðla á hinum opinbera markaði er KMJ reiknaður út frá hlutfallslegu virði gjaldmiðils byggt á verði „innkaupakörfu“ sem hægt er að kaupa fyrir gjaldmiðilinn í því landi þar sem hann er notaður. Venjulega er horft á verð á mörgum vöruflokkum sem eru vegnir miðað við mikilvægi þeirra í hagkerfinu. Algengast er að reikna KMJ miðað við vöruverð á einhverju VLF-svæði, miðað við verð sambærilegrar vöru í Bandaríkjunum og komast þannig að gengi miðað við bandaríkjadal. Þegar VLF er þannig umreiknuð fæst betri mælikvarði á lífsgæði á tilteknum svæðum.

Dæmi.

Verg landsframleiðsla á mann í Kína um það bil 1.400 bandaríkjadalir, en um 6.200 dalir ef byggt er á kaupmáttarjöfnuði. Í Japan er VLF á mann um það bil 37.600 dalir, en aðeins 31.400 dalir ef miðað er við KMJ.
Falköping

Falköping er borg í sveitarfélaginu "Falköpings kommun" í Västra Götalandi í Svíþjóð. Íbúar eru 16.350 (2010). Sveitarfélagið hefur 31.923 íbúa (2013).
Chris Colfer

Christopher Paul „Chris“ Colfer (fæddur 27. maí 1990) er bandarískur leikari, söngvari og rithöfundur. Hann er þekktastur fyrir hlutverk sitt sem Kurt Hummel í sjónvarpsþáttunum Glee en Colfer hefur hlotið mörg verðlaun fyrir túlkun sína á Kurt þar á meðal Golden Globe verðlaunin árið 2011 og þrenn People's Choice Awards verðlaun árin 2013, 2014 og 2015.

Árið 2012 skrifaði Colfer handritið og lék aðalhlutverkið í kvikmyndinni Struck by lightning sem var frumsýnd á Tribeca Film Festival.

Colfer er einnig metsöluhöfundur barnabókaflokksins The Land of Stories en komnar eru út fjórar bækur í flokknum sem eru , , og . Fimmta bókin kemur út í júlí, 2016.

Í apríl 2011 var Colfer á lista Time magazine yfir 100 áhrifamesta fólk í heimi.
David Livingstone

David Livingstone (19. mars 1813 – 1. maí 1873) var skoskur landkönnuður og trúboði sem var uppi á Viktoríutímabilinu. Hans er einkum minnst fyrir könnun Sambesí og fund Viktoríufossa og fund hans með Henry Morton Stanley við Tanganjikavatn árið 1871. Þá var Livingstone í síðasta leiðangri sínum að rannsaka upptök Hvítu Nílar sem hann áleit jafnvel vera í Tanganjika eða Lualaba, sem í raun er upptök Kongófljóts.

Livingstone var hatrammur andstæðingur þrælasölu og þeirra grimmdarlegu þrælaveiða sem arabar frá Egyptalandi, Sansibar og Persíu stunduðu í Austur-Afríku á tímum leiðangra hans. Dagbækur hans og bréfasafn sem Stanley flutti til London eftir fund þeirra í bænum Ujiji við Tanganjikavatn áttu mikinn þátt í því að Bretar settu þrýsting á bandamenn sína í þessum löndum að banna þrælasölu með öllu.
Kim Hamilton

Kim Hamilton (fæddur Dorothy Mae Aiken; 1932 – 2013) var bandarískur leikari.
Þjóðskrá Íslands

Þjóðskrá Íslands er ríkisstofnun sem varð til með sameiningu Þjóðskrár og Fasteignaskrár ríkisins þann 1. júlí 2010. Stofnunin er þekktust fyrir skrá sem kallast þjóðskrá. Hún var áður í umsjón Hagstofunnar en ákveðið var að viðhald hennar yrði í höndum sér aðila að forminu til og úr varð að sett varð á laggirnar sér stofnun sem tæki að sér það hlutverk. Þjóðskrá Íslands heyrir undir Innanríkisráðuneytið.

Hlutverk.

Þjóðskrá Íslands sinnir eftirfarandi hlutverkum:
Jay Leggett

Jay Michael Leggett (9. ágúst 1963 – 23. nóvember 2013) var bandarískur leikari og gamanleikari.
Puducherry

Puducherry er alríkishérað á Indlandi myndað úr fjórum fyrrum hjálendum Frakklands: Pondicherry, Karaikal og Yanam við Bengalflóa og Mahé við Arabíuhaf.

Franska Austur-Indíafélagið stofnaði sína fyrstu nýlendu, Pondicherry, á Indlandi árið 1674. Frakkar eignuðust síðan Mahé, Yanam og Karaikal á fyrri hluta 18. aldar. Þessar nýlendur skiptu oft um eigendur í styrjöldum Frakka. Eftir að þeir endurheimtu þær í kjölfar Napóleonsstyrjaldanna 1816 var Franska Indland stofnað. Þegar Indland hlaut sjálfstæði var gert samkomulag um að íbúar fengju sjálfir að ráða því hvort þeir sameinuðust því. Franska Indland varð "de jure" hluti af Indlandi árið 1962 og alríkishéraðið var stofnað árið eftir.

Íbúar Puducherry eru samtals 1,2 milljónir. Opinber tungumál héraðsins eru tamílska, telúgú og malajalam.
Jason Sudeikis

Daniel Jason Sudeikis (fæddur 18. september 1975), þekktur sem Jason Sudeikis, er bandarískur leikari og gamanleikari.
Chandigarh

Chandigarh er borg í norðurhluta Indlands. Borgin er höfuðstaður tveggja fylkja; Púnjab og Haryana. Borgin var fyrsta nýborgin sem reist var á Indlandi eftir að landið fékk sjálfstæði. Frægir vestrænir arkitektar á borð við Le Corbusier, Pierre Jeanneret, Jane Drew og Maxwell Fry hönnuðu hina ýmsu hluta hennar. Íbúar borgarinnar eru tæplega milljón talsins.
Líkhlið

Líkhlið er hlið með þaki sem er við inngang á hefðbundnum enskum kirkjugörðum.
Flugvélaskák

Flugvélaskák er borðspil upprunninn í Kína og svipar til Lúdó og indverska leiksins Pachisi. Leikmunir eru flugvélar í stað peða og býkúpna.
Multiple System Atrophy

Multiple System Atrophy eða MSA er taugahrörnunarsjúkdómur í heila. Orsakir hans eru óþekktar. Frumuhrörnun veldur vandamálum við hreyfingu (e. akinetic-rigid parkisonism, cerebellar ataxia og pyramidal signs) jafnvægistjórnun, stjórn þvagblöðru og blóðþrýsting. MSA er algengara hjá körlum (55%) en konum og flest tilvik koma fram á sextugs og sjötugsaldri. Sjúkdómseinkenni eru oft þau sömu og hjá sjúklingum með Parkinsonsveiki en MSA sjúklingar bregðast hins vegar ekki við dópamínlyfjagjöf.
Brauðmót

Brauðmót var útskorinn platti sem notaður var til að þrykkja mynstur á pottkökur (pottbrauð). Mynstrið var stundum letur og þá þurfti mynstrið að vera með spegilskrift á brauðmótinu. Í búrinu í Árbæ, Árbæjarsafni hangir brauðmót frá 1881 með áletruninni: „Guð blessi brauðið vort að eilífu" og „Gef oss í dag vort daglegt brauð".
Matador

Matador er borðspil sem gengur út á að spilarar kaupa eignir og setja á spilareiti og rukka síðan aðra spilara sem lenda á þeim reitum um leigu.
Fátækrahæli

Fátækrahæli er opinber stofnun sem veitir húsaskjól þeim sem ekki geta séð um sig sjálfir.
Thomas Story Kirkbride

Thomas Story Kirkbride (31. júlí 1809 – 16. desember 1883) var bandarískur læknir af kvekaraættum og brautryðjandi í mannúðlegri meðferð á geðveikrahælum. Hann var stofnandi samtaka stjórnenda geðveikrahæla AMSAII en það félag var undanfari Samtaka bandarískra geðlækna.
Hléborðseyjar

Hléborðseyjar eru nyrðri hluti Litlu-Antillaeyja. Þær eru nefndar Hléborðseyjar þar sem ríkjandi staðvindar blása frá suðri til norðurs svo þær eru hléborðs miðað við syðri eyjarnar; Kulborðseyjar.

Hléborðseyjar var heiti á breskri nýlendu sem taldi eyjarnar Antígva, Barbúda, Bresku Jómfrúreyjar, Montserrat, Sankti Kristófer og Nevis, Angvilla og (til 1940) Dóminíku, frá 1671 til 1816 og aftur frá 1833 til 1960. Nýlendan hét Sambandsnýlenda Hléborðseyja ("Federal Colony of the Leeward Islands") frá 1871 til 1956 og Hléborðseyjaumdæmi ("Territory of the Leeward Islands") frá 1956 til 1960.

Til Hléborðseyja teljast venjulega:

Hin örsmáa og fjarlæga Fuglaeyja ("Isla Aves") er stundum talin með til hægðarauka.

Ólíkar skiptingar.

Skiptingin milli Hléborðseyja og Kulborðseyja er mismunandi í munni Breta, Spánverja, Hollendinga og Þjóðverja: Í enskumælandi löndum er venjulega miðað við að skiptingin liggi milli Dóminíku og Martinique, en í spænskumælandi löndum eru eyjarnar milli Jómfrúreyja suður að Trínidad og Tóbagó (að þeim meðtöldum) kallaðar Kulborðseyjar og eyjarnar við strönd Venesúela kallaðar Hléborðseyjar.

Að auki er staðbundið (til dæmis á Bresku Jómfrúreyjum) að telja eyjarnar frá Jómfrúreyjum að Dóminíku til Kulborðseyja.
Umhverfisráðstefna Sameinuðu þjóðanna 1972

Umhverfisráðstefna Sameinuðu þjóðanna 1972, Ráðstefna um verndun umhverfis mannsins eða Stokkhólmsráðstefnan var stór ráðstefna á vegum Sameinuðu þjóðanna um umhverfismál sem var haldin að undirlagi Svíþjóðar í Stokkhólmi 5.-16. júní 1972. Svíar stungu upp á ráðstefnunni á vettvangi Efnahags- og félagsmálaráðsins árið 1968. Ráðstefnan er af ýmsum talin marka upphaf samvinnu um umhverfismál á vegum Sameinuðu þjóðanna.

113 lönd tóku þátt í ráðstefnunni. Að auki sendu hundruð félagasamtaka fulltrúa til ráðstefnunnar. Olof Palme forsætisráðherra Svíþjóðar og Kurt Waldheim aðalritari Sameinuðu þjóðanna héldu ræður við opnun ráðstefnunnar.

Þekktustu niðurstöður ráðstefnunnar eru skýrslan "Aðeins ein jörð" sem franski líffræðingurinn René Dubois og breski hagfræðingurinn Barbara Ward sömdu að beiðni aðalskrifstofunnar og Stokkhólmsyfirlýsingin í 26 liðum sem fjalla vítt og breitt um umhverfi, þróun, kynþáttaaðskilnað og gjöreyðingarvopn. Eitt af þeim málum sem rædd voru á ráðstefnunni voru tengsl fátæktar og umhverfismála sem forsætisráðherra Indlands, Indira Gandhi, rökstuddi í ræðu sinni.

Á ráðstefnunni kynntu Alþjóðlegu náttúruverndarsamtökin drög að sáttmála um lista yfir heimsminjar sem þeir höfðu unnið að frá 1962, einkum með það í huga að skapa alþjóðlegan stuðning fyrir þjóðgarða. Síðar sama ár tók UNESCO þennan sáttmála upp.
1997

Árið 1997 (MCMXCVII í rómverskum tölum) var 97. ár 20. aldar sem hófst á miðvikudegi samkvæmt gregoríska tímatalinu.
Sölvi Blöndal (tónlistarmaður)

Sölvi Blöndal er íslenskur trommuleikari. Hann starfaði meðal annars í hljómsveitunum Stjörnukisa og Quarashi þar sem hann var útsetningarstjóri, hljómborðsleikari, slagverks- og trommuleikari.
Valdas Adamkus

Valdas Adamkus (fæddur á Kánas í Litháen 3. nóvember 1926) var litháískur stjórnmálamaður, umhverfisverndasinni og forseti Litháens árin 1998 – 2003 og 2004 - 2009.
G-blokk

G-blokk lotukerfisins samanstendur af frumefnum sem í grunnstöðu hafa orkuríkastu rafeindina í g-svigrúmi.

Ekki hafa ennþá fundist frumefni sem að tilheyra g-blokk, en tilvist þeirra hefur verið spáð fyrir af þrautreyndu skammtafræðilegu líkani.
Vetrarólympíuleikarnir

Vetrarólympíuleikarnir eru alþjóðlegt íþróttamót sem er haldið á fjögurra ára fresti. Fyrstu vetrarólympíuleikarnir voru haldnir í Chamonix í Frakklandi árið 1924. Upphaflega voru vetrarólympíuleikarnir haldnir sömu ár og Sumarólympíuleikarnir en árið 1986 ákvað Alþjóðaólympíunefndin að þeir skyldu haldnir milli sumarleika. Vegna breytingarinnar voru Vetrarólympíuleikarnir 1994 haldnir aðeins tveimur árum á eftir leikunum 1992.

Á Vetrarólympíuleikunum er keppt í vetraríþróttum: skíðum, skautum, sleðabruni og krullu.
Svissneskur franki

Svissneskur franki (þýska: "Franken", franska og rómanska: "franc", ítalska: "franco") er gjaldmiðill Sviss og Liechtenstein. Héraðið Campione d'Italia á Ítalíu notar svissneskan franka líka í staðinn fyrir evruna.

Einn franki skiptist í 100 hundraðshluta (þ. "Rappen", f. "centime", í. "centesimo", r. "rap"). Myntir eru 5, 10 og 20 hundraðshlutar, og ½ (50 hundraðshlutar), 1, 2 og 5 frankar. Seðlar eru 10, 20, 50, 100, 200 og 1.000 frankar. Einn franki er um 130 ISK. ISO 4217 kóðinn fyrir frankann er CHF.
Franska Miðbaugs-Afríka

Franska Miðbaugs-Afríka var nýlenda sem Frakkar stofnuðu í Mið-Afríku árið 1910. Nýlendan náði yfir Frönsku Kongó (síðar Vestur-Kongó) og Gabon, Oubangui-Chari (síðar Mið-Afríkulýðveldið), Tsjad og, eftir Fyrri heimsstyrjöld, Frönsku Kamerún (síðar Kamerún). Landstjórinn hafði aðsetur í Brazzaville en var með fulltrúa á hverju yfirráðasvæði fyrir sig.

Í Síðari heimsstyrjöld gengu öll yfirráðasvæðin nema Gabon til liðs við Frjálsa Frakka. Eftir stríð fékk nýlendan fulltrúa í franska þinginu. Árið 1958 var haldin þjóðaratkvæðagreiðsla þar sem íbúar kusu að gerast sjálfstæður hluti af Franska samveldinu. Í kjölfarið var nýlendunni skipt upp. Árið 1959 mynduðu löndin Mið-Afríkusambandið en það var lagt niður þegar þau fengu fullt sjálfstæði árið 1960.
Avenida Brasil

Avenida Brasil (Brasilíugata) er vinsæl brasilísk þáttaröð (telenovela). Þættirnir eru 179 og voru sýndir í brasilísku sjónvarpi árið 2012 (26. mars - 19. október 2012). Sagan fjallar um ástir og hefnd konu sem átti erfiða æsku í Brasilíu (vegna klækjabragða illrar stjúpmóður) en verður atvinnukokkur eftir að vera ættleidd til Argentínu. Kokkurinn ákveður að snúa aftur til ættjarðarinnar til að hefna sín á meðferð stjúpmóðurinnar.

"Avenida Brasil" er götunafn í Rio de Janeiro.
Loftnet

Loftnet er tæki sem breytir rafmagni í útvarpsbylgjur og öfugt. Þau eru oftast notuð ásamt senditæki og viðtæki. Við útsendingu gefur senditæki frá sér rafstraum sem sveiflast á útvarpstíðni sem er þá sendur áfram til skauta loftnetsins. Loftnetið gefur frá sér orkuna úr rafstraumnum sem útvarpsbylgjur. Við viðtöku fangar loftnetið orku útvarpsbylgja sem skapar smá spennu í skautunum, sem er þá send til viðtækis sem magnar þessa spennu.

Loftnet eru nauðsynleg í öllum útvarpstækum. Þau eru notuð við útvarpssendingu, sjónvarpsútsendingu, ratsjá, farasímanet og þráðlaus staðarnet. Fyrsta loftnetið var fundið upp árið 1888 af þýska eðlisfræðingnum Heinrich Hertz. Hann var að gera tilraunir til að sanna að útvarpsbylgjur væru til, eins og skoski eðlisfræðingurinn James Clerk Maxwell lagði fram. Hann skrifaði um uppgötvanir sínar í "Annalen der Physik und Chemie" (v. 36, 1889).
Breiðholtskirkja

Breiðholtskirkja er ein af þremur kirkjum í Breiðholti, hinar tvær eru Seljakirkja og Fella- og Hólakirkja. Breiðholtssöfnuður var stofnaður þann 14. janúar 1972 en bygging kirkjunnar hófst árið 1978 þegar sr. Lárus Halldórsson, þáverandi sóknarprestur og fyrsti prestur safnaðarins, tók fyrstu skóflustungu að kirkjunni.

Kirkjan er byggð eftir teikningu Guðmundar Kr. Kristinssonar og Ferdinands Alfreðssonar arkitekta og Harðar Björnssonar byggingarverkfræðinga. Steypuvinnu við kirkjuna lauk árið 1980 en kirkjan var vígð 13. mars 1988.

Núverandi sóknarprestur er sr. Gísli Jónasson en hann var kosinn sóknarprestur árið 1986 þegar sr. Lárus Halldórsson lét af störfum.
Ewan MacColl

James Henry Miller (25. janúar 1915 – 22. október 1989), betur þekktur undir sviðsnafninu Ewan MacColl, var enskur þjóðlagasöngvari, lagahöfundur, leikari, kommúnisti og aðgerðasinni. Meðal þekktustu laga hans eru „Dirty Old Town“ og „Shoals of Herring“. Hann giftist þrisvar; fyrst leikstjóranum Joan Littlewood, síðan Jean Newlove og síðast bandarísku þjóðlagasöngkonunni Peggy Seeger sem var þá miklu yngri en hann. Söngkonan Kirsty MacColl var dóttir hans og Jean Newlove.